በትግራይ ክልል ሙሉ በሙሉ የኤሌክትሪክ አገልግሎት ለመስጠት እየተሰራ ነው
የኃይል ማስተላለፊያ መስመሮች ላይ የደረሰው ከፍተኛ ጉዳት ጥገናውን ፈታኝ አድርጎታል ዋለልኝ አየለ አዲስ አበባ፡- በትግራይ ክልል በሁሉም አካባቢዎች የኤሌክትሪክ አገልግሎት ለመስጠት የሚያስችሉ ሥራዎች እየተሰሩ መሆኑ ተገለጸ፡፡የህወሓት የጥፋት ቡድን በከፍተኛ የኤሌክትሪክ ማስተላለፊያ መስመሮች ላይ ያደረሰው ጉዳት የከፋ መሆኑ የጥገና ሥራውን ፈታኝ እንዳደረገውም ተጠቁሟል፡፡የኢትዮጵያ ኤሌክትሪክ ኃይል ኮርፖሬት ኮሚዩኒኬሽን ዳይሬክተር አቶ ሞገስ መኮንን በተለይ ለአዲስ ዘመን ጋዜጣ እንደገለጹት፤ በትግራይ ክልል ተቋርጦ የቆየውን የኤሌክትሪክ አገልግሎት ዳግም ለማስጀመር በተደረገው ሰፊ ጥረት የክልሉን ዋና ከተማ መቀሌን ጨምሮ በአንዳንድ ከተሞች የኤሌክትሪክ ኃይል አገልግሎት ጀምሯል፡፡በቀጣይም ወደ ሽሬ ያሉ አካባቢዎችን የኤሌክትሪክ ተጠቃሚ ለማድረግ እና ከመቀሌ ወደ ዓድዋ ያሉ አካባቢዎችንም የማገናኘት ሥራ እየተሰራ ነው፡፡በኤሌክትሪክ ማስተላለፊያ መስመሮች ላይ የደረሰው ጉዳት ከፍተኛ መሆኑን የገለጹት አቶ ሞገስ፤ መቀሌ ከተማ ላይ እንኳን መስመሮችን ለማገናኘት ያልተቻለበት ሁኔታ ተፈጥሮ እንደነበር ተናግረዋል፡፡አሁን ላይ በክልሉ መቀሌን ጨምሮ አንዳንድ ከተሞች ላይ የኤሌክትሪክ አገልግሎት መስጠት የተቻለ ቢሆንም፤ በቀጣይ ሙሉ መስመሩን ከማገናኘት በተጨማሪ ከዋናው መስመር ወጪ መስመሮችም መሰራት እንደሚያስፈልግ ገልጸዋል፡፡በወጪ መስመሮችም ላይ ጉዳት ስለደረሰ እንደገና እየተሰሩ መሆኑንም ተናግረዋል፡፡እንደ አቶ ሞገስ ገለጻ፤ የጥገና ሥራው በሌሎች አካባቢዎች እንደሚደረገው አይደለም፡፡ምክንያቱም የማስተላለፊያ መስመሮች በቦምብ የተመቱና በከፍተኛ ሁኔታ የተጎዱ ከመሆናቸው በተጨማሪ በፈንጅ የታጠሩ አካባቢዎችም አሉ፡፡በዚህም የኤሌክትሪክ ጥገና ሥራው እየተሰራ ያለው በኤሌክትሪክ ባለሙያዎች ብቻ ሳይሆን ከፀጥታ ኃይል ጋር በመሆን ነው፡፡በዚህም የፀጥታ ኃይሉ ከፈንጅ ነፃ የሆኑ አካባቢዎችን እየለየ ለኤሌክትሪክ ባለሙያዎች ይሰጣል፡፡ሂደቱም ለኤሌክትሪክ ባለሙያዎች ፈታኝና ስጋት ያለበት ነው፡፡ምክንያቱም የኤሌክትሪክ ባለሙያዎች
በስነ ልቦና ጫና
ውስጥ ሆነው ነው
ቀን ከሌሊት እየሰሩ
ያሉት፡፡የኤሌክትሪክ ምሰሶዎችን ለመትከል
ተራራማና ገደላማ ቦታዎ
ውስጥ መግባትን ይጠይቃል፡፡የሰዓት
እላፊ የታወጀባቸው አካባቢዎች
ስላሉም በቂ ጊዜ
ያለማግኘት ችግርም አለ፡፡ሆኖም
በፈታኝ ሁኔታ ውስጥ
በመሆንም ክልሉ የአሌክትሪክ
አገልግሎት እንዲያገኝ እየተሰራ
መሆኑን፣ አቶ ሞገስ
ተናግረዋል፡፡አዲስ ዘመን ታህሳስ 6/2013 